Pružićemo maksimum protiv Norveške\nČetvrtak, 4. oktobar 2018. 17:16\nJuniorske reprezentativke Bosne i Hercegovine odradile su danas u Etno selu Stanišići posljednji trening pred meč drugog kola grupe 4 kvalifikacija za Evropsko prvenstvo protiv Norveške.\nSelektor Dragan Jevtić ističe da će ekipa dati sve od sebe u sutrašnjem susretu:\n„Norveška je favorit u grupi. Gledali smo snimak njihove utakmice sa Gruzijom gdje su pokazale nadmoć i pobijedile sa 7:0. U ova dva dana smo uspjeli da podignemo igračice nakon poraza od Češke Republike i ono što možemo obećati je da će i sutra naše reprezentativke pružiti maksimum i boriti se kao u prethodnom susretu. Radimo u dobroj atmosferi, vratili smo samopouzdanje i pokušaćemo da pariramo favorizovanom protivniku.“\nNapadačica Marija Damjanović je izjavila:\n„Pružićemo jak otpor ekipi Norveške. Svjesni smo da je to kvalitetna reprezentacija, ali ćemo dati sve od sebe da ostvarimo što bolji rezultat. One će sigurno vršiti presing na našu zadnju liniju, ali sa mirnim pasom možemo to riješiti.“\nSlično razmišlja i igračica sredine terena Đula Velagić:\n„Znamo šta nas čeka sutra, teška utakmica protiv jake ekipe. Moraćemo da budemo skoncentrisane svih devedeset minuta jer timovi poput Norveške kažnjavaju i najmanju grešku. Moramo se boriti i igrati jako kako bismo došli do što boljeg rezultata.“\nUtakmica BiH-Norveška na programu je sutra u 15:00 sati u Etno selu Stanišići, dok će se u isto vrijeme u Ugljeviku sastati Gruzija i Češka Republika.